b'\n_START_ARTICLE_\nPost Malone\n_START_SECTION_\nEl\xc3\xa4m\xc3\xa4\n_START_PARAGRAPH_\nAustin Richard Post syntyi New Yorkissa ja muutti perheens\xc3\xa4 kanssa Texasiin h\xc3\xa4nen ollessa kymmenenvuotias. Post alkoi soittamaan kitaraa ja k\xc3\xa4vi Crown the Empire -yhtyeen esiintymiskokeessa vuonna 2010, mutta h\xc3\xa4net hyl\xc3\xa4ttiin, koska h\xc3\xa4nen kitarastaan hajosi kieli\xc3\xa4 esiintymisen aikana. Kitaransoiton kiinnostus alkoi suositusta Guitar Hero -videopelist\xc3\xa4. Post alkoi my\xc3\xb6s tuottamaan omaa mixtapeaan 16-vuotiaana, joka toi h\xc3\xa4nelle kuuluisuutta koulussa._NEWLINE_Post muutti my\xc3\xb6hemmin Los Angelesiin, jossa h\xc3\xa4n keksi nykyisen taiteilijanimens\xc3\xa4. H\xc3\xa4n tuotti vuonna 2015 \xe2\x80\x9dWhite Iverson\xe2\x80\x9d -singlen, joka sai suurta suosiota YouTubessa. Suosionsa my\xc3\xb6t\xc3\xa4 h\xc3\xa4n nauhoitti uusia lauluja SoundCloudiinsa ja teki levytyssopimuksen Republic Recordsin kanssa._NEWLINE_Vuonna 2016 Post julkaisi August 26 -mixtapen ja Stoney-albumin, joka saavutti platinastatuksen. Huhtikuussa 2018 ilmestyi Postin toinen studioalbumi, Beerbongs & Bentleys, joka on saavuttanut platinalevyn aseman Yhdysvalloissa. H\xc3\xa4n on vieraillut my\xc3\xb6s YouTube-persoona H3H3Productionsin videoissa.'